b"\n_START_ARTICLE_\nGuillem de M\xc3\xb2dena\n_START_SECTION_\nA Liv\xc3\xb2nia\n_START_PARAGRAPH_\nNascut al Piemont, va ser nomenat bisbe de M\xc3\xb2dena el maig de 1222 i va ser enviat com a legat del papa per a resoldre les difer\xc3\xa8ncies sorgides arran de la Croada Livoniana el 1225 entre els Germans Livonians de l'Espasa i els croats de l'Orde Teut\xc3\xb2nic. Guillem va negociar h\xc3\xa0bilment amb les dues parts en temes com jurisdiccions territorials, impostos, o moneda per\xc3\xb2 no va poder prendre una resoluci\xc3\xb3 definitiva sobre la propietat de les terres conquerides. Com a soluci\xc3\xb3 provisional va dividir el territori i va posar-lo sota control directe del papa, (Terra Mariana) amb els cavallers alemanys com els seus vassalls, per\xc3\xb2 no va poder evitar l'expansi\xc3\xb3 de la influ\xc3\xa8ncia dels Cavallers de l'Espasa. La Cr\xc3\xb2nica d'Enric de Liv\xc3\xb2nia, una de les grans narratives medievals, vital per a con\xc3\xa8ixer la hist\xc3\xb2ria de la regi\xc3\xb3, va ser escrita probablement com a refer\xc3\xa8ncia per a ell i la seva funci\xc3\xb3 diplom\xc3\xa0tica."